CELEX: 32013R0782
Language: hu
Date: 2013-08-14 00:00:00
Title: A Bizottság 782/2013/EU rendelete ( 2013. augusztus 14. ) az uniós ökocímkéről szóló 66/2010/EU európai parlamenti és tanácsi rendelet III. mellékletének módosításáról  EGT-vonatkozású szöveg

15.8.2013   
            
            
               HU
            
            
               Az Európai Unió Hivatalos Lapja
            
            
               L 219/26
            
         A BIZOTTSÁG 782/2013/EU RENDELETE
   (2013. augusztus 14.)
   az uniós ökocímkéről szóló 66/2010/EU európai parlamenti és tanácsi rendelet III. mellékletének módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az uniós ökocímkéről szóló, 2009. november 25-i 66/2010/EK európai parlamenti és tanácsi rendeletre (1) és különösen annak 15. cikkére,
   mivel:
   
               (1)
            
            
               Ahhoz, hogy az uniós ökocímke alkalmazása szélesebb körben elterjedjen, valamint ösztönzést kapjanak azok, akik termékei megfelelnek az uniós ökocímke-kritériumoknak, az uniós ökocímke használatának költségeit minél alacsonyabb szinten kell tartani, figyelembe véve mindazonáltal azt, hogy az összegek fedezzék az uniós ökocímkerendszer működtetésének költségeit.
            
         
               (2)
            
            
               A 66/2010/EK rendelet rendelkezik arról a lehetőségről, hogy – szükséges és indokolt esetben – emelni lehessen a díjhatárokat.
            
         
               (3)
            
            
               Az illetékes testületek belső értékelést végeztek annak vizsgálatára, hogy a díjak jelenlegi mértéke elegendő-e minden olyan feladat költségeinek fedezéséhez, amelynek elvégzésére az uniós ökocímkerendszer működtetése érdekében felkérik őket.
            
         
               (4)
            
            
               Az e rendeletben előírt intézkedések összhangban vannak a 66/2010/EK rendelet 16. cikke alapján létrehozott bizottság véleményével,
            
         ELFOGADTA EZT A RENDELETET:
   1. cikk
   A 66/2010/EK rendelet III. mellékletének helyébe e rendelet mellékletének szövege lép.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. augusztus 14-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 27., 2010.1.30., 1. o.
   
      MELLÉKLET
      
         
            „III. MELLÉKLET
            1.   Kérelmezési díj
            
            A kérelmet átvevő illetékes testület a kérelem elbírálásáért díjat számít fel. Ennek összege nem lehet 200 EUR-nál alacsonyabb, illetve 2 000 EUR-nál magasabb.
            A kis- és középvállalkozások (1), valamint a fejlődő országok piaci szereplői esetében a kérelmezési díj maximális összege 600 EUR.
            A mikrovállalkozások (2) esetében a kérelmezési díj maximális összege 350 EUR.
            A kérelmezési díjat a közösségi környezetvédelmi vezetési és hitelesítési rendszer (EMAS) keretében nyilvántartásba vett kérelmezők esetében 30 %-kal, az ISO 14001 szabvány alapján tanúsított kérelmezők esetében pedig 15 %-kal csökkenteni kell. A díjcsökkentés nem halmozható. Amennyiben a kérelmező mindkét kritériumnak megfelel, a magasabb csökkentési mérték alkalmazandó.
            E csökkentés feltételeként a kérelmezőnek kifejezetten el kell köteleznie magát arra, hogy ökocímkével ellátott termékei a szerződés érvényességének időtartama alatt teljes mértékben megfeleljenek a vonatkozó uniós ökocímke-kritériumoknak, és ennek a kötelezettségvállalásnak megfelelő módon be kell épülnie a kérelmező környezeti politikájába és részletes környezetvédelmi célkitűzéseibe.
            Az illetékes testületek díjat számíthatnak fel az engedély módosításáért vagy meghosszabbításáért. Ennek összege nem haladhatja meg a kérelmezési díj összegét, és a fenti csökkentések rá is vonatkoznak.
            A kérelmezési díj nem fedezi a harmadik felek által végzett vizsgálatok és ellenőrzések költségeit, sem a valamely harmadik fél vagy illetékes testület által esetlegesen kért helyszíni szemlék költségeit. Az ilyen vizsgálatok, ellenőrzések és szemlék költségeit maguk a kérelmezők fedezik.
            2.   Éves díj
            
            Az illetékes testület éves díj fizetésére kötelezheti azokat a kérelmezőket, akiknek uniós ökocímkét ítéltek oda. Ez lehet átalánydíj vagy az adott, uniós ökocímkével rendelkező termékből az Unión belül évente értékesített mennyiség összértékén alapuló díj.
            A díjjal fedezett időszak az uniós ökocímke kérelmezőnek történő odaítélése napján kezdődik.
            Amennyiben a díjat az évente értékesített mennyiség összértékének százalékában számítják, a díj összege nem lehet nagyobb a szóban forgó érték 0,15 %-ánál. A díjat a gyártelepi árak alapján kell meghatározni, amennyiben az uniós ökocímkében részesülő termék árunak minősül. A díjat a szállítási ár alapján kell meghatározni, amennyiben a termék valamilyen szolgáltatáshoz kapcsolódik.
            A maximális éves díj termékcsoportonként és kérelmezőnként 25 000 EUR.
            Kkv-k, mikrovállalkozások és fejlődő országok piaci szereplői esetében az éves díj összegét legalább 25 %-kal csökkenteni kell.
            Az éves díj nem fedezi a vizsgálatok és az ellenőrzések költségeit, sem az esetleg szükséges helyszíni szemlék költségeit. Az ilyen vizsgálatok, ellenőrzések és szemlék költségeit maguk a kérelmezők fedezik.
            3.   Szemledíj
            
            Az illetékes testület szemledíjat számíthat fel.
         
      
      
         (1)  A kkv-k fogalommeghatározását lásd a 2003/361/EK bizottsági ajánlásban (HL L 124., 2003.5.20., 36. o.).
      
         (2)  A mikrovállalkozások fogalommeghatározását lásd a 2003/361/EK bizottsági ajánlásban.”